АҞӘА, нанҳәа 6 - Sputnik. Аслан Бжьаниа зхадараҿы дыҟоу аԥснытәи аделегациа Аахыҵ Уаԥстәылаҟа инеит ҳәа аанацҳауеит ахада ипресс-маҵзура.
Аслан Бжьаниа 2008 шықәсатәи ахҭысқәа 13 шықәса рхыҵра иазку Аахыҵ Уаԥстәыла имҩаԥысуа ауснагӡатәқәа рылахәхаразы иофициалтә ныҟәара нанҳәа 9 рзы ихыркәшахоит.
Аахыҵ Уаԥстәыла аҳәааҿы аԥснытәи аделегациа ирԥылеит Аахыҵ Уаԥстәыла ахада Иусбарҭа анапхгаҩы Игор Козаев, Ӡаусттәи араион ахада Андреи Џьиоев, Аахыҵ Уаԥстәыла адәныҟатәи аусқәа рминистр Дмитри Медоев.
Аԥсны ахада ачеиџьыка рыманы иԥылеит. Абыргцәа рхеилак алахәыла Камболат Битиев Аслан Бжьаниа дахьнеиз иҭабуп ҳәа иаҳәаны аиҩызаразы аныҳәаҿа шьҭихит.
Аԥсны ахадагьы ҭабуп ахиҳәааит ибзианы дахьрыдыркылаз, иҳәеит аиашьаратә дгьыл аҿы аҟазаара гәахәас ишимоу. Иазгәеиҭеит Аԥсни Аахыҵ Уаԥстәылеи реиҩызара ԥхьаҟагьы аҿиара шаиуа.
Абри ашьҭахь аофициалтә делегациа Цхинвалҟа амҩа иқәлеит.